b"\n_START_ARTICLE_\nCastell de Montfalc\xc3\xb3 Gros\n_START_SECTION_\nArquitectura\n_START_PARAGRAPH_\nDe l'edifici, declarat b\xc3\xa9 cultural d'inter\xc3\xa8s nacional, nom\xc3\xa9s en resten els esfondralls d'una torre de planta circular de la qual es conserva un fragment del mur arquejat d'uns 4 m d'al\xc3\xa7ada i un gruix d'uns 3,1 m sobre la parr\xc3\xb2quia de Sant Pere de Montfalc\xc3\xb3. Deuria tenir un di\xc3\xa0metre interior d'uns 4 m. Amb aquestes mides, especialment el gruix dels murs, es pot suposar que seria una torre d'una al\xc3\xa7ada molt considerable, pr\xc3\xb2xima als 30 m. Els carreus de mides m\xc3\xa9s aviat petites (per exemple de 15 cm X 25 cm) s\xc3\xb3n for\xc3\xa7a ben tallats i disposats en filades horitzontals ben definides i units amb morter m\xc3\xa9s aviat tou. A l'intrad\xc3\xb3s l'aparell \xc3\xa9s fet de ma\xc3\xa7oneria sense lligar. Les escasses restes fan dif\xc3\xadcil la dataci\xc3\xb3 per\xc3\xb2 per les caracter\xc3\xadstiques de l'aparell constructiu es pot suposar que correspon a una obra bastida durant el segle XI.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies del castell de Montfalc\xc3\xb3 apareixen els anys 1027 i 1031 en diversos documents en els quals Guillem Guifr\xc3\xa9 de Balsareny i la seva esposa, San\xc3\xa7a, diuen que el tenen per her\xc3\xa8ncia paterna i per la seva aprisi\xc3\xb3. L'any 1045, en testar Bernat Guifr\xc3\xa9 de Balsareny lleg\xc3\xa0 el castell a la seva muller Guasca; despr\xc3\xa9s de la mort d'aquesta el castell, juntament amb el de Veciana passarien a mans de la seu de Vic. L'any 1065 apareix com una de les afrontacions del castell de Copons, venut pel prelat de Vic, Guillem de Balsareny, als comtes de Barcelona. Es desconeix el mecanisme de transmissi\xc3\xb3 dels Balsareny als \xc3\x92dena per\xc3\xb2 en el testament de Ramon Guillem d'\xc3\x92dena l'any 1058, el lleg\xc3\xa0 al seu fill Pere. Diversos senyors en compartiren el domini. Entre el 1096 i el 1131, Guerau Alamany III va retre homenatge de fidelitat al comte de Barcelona per diversos castells, entre els quals Montfalc\xc3\xb3. El 1123 en testar Berenguer Sendred el deix\xc3\xa0 al seu fill Guillem. _NEWLINE_A mitjan segle XII ja apareix documentada una fam\xc3\xadlia cognomenada Montfalc\xc3\xb3. El 1170, Guerau de Montfalc\xc3\xb3, casat amb de Guilleuma, cedeix uns horts al monestir de Santes Creus. La seva filla, casada amb Berenguer de Freixenet, el 1193 don\xc3\xa0 tamb\xc3\xa9 uns horts al mateix cenobi. Amb tot, els Alamany-Cervell\xc3\xb3 continuen mantenint el domini sobre el castell. El 1193 Guerau Alamany V testa i fa donaci\xc3\xb3 al seu nebot, Guerau, el qual, l'any 1210, ced\xc3\xad tots els delmes i drets que posse\xc3\xafa sobre els castells de Montfalc\xc3\xb3, Veciana i Copons al monestir de Santes Creus. El 1347 els procuradors reials van vendre el castell a Arnau Ballester. Al final del segle XIV, el 1394, el rei Joan I manifest\xc3\xa0 que els llocs de Montfalc\xc3\xb3, Copons, Biure, Rubiola i Amor\xc3\xb3s restaven incorporats a la corona. _NEWLINE_A mitjans del segle XVI el senyor del castell retorn\xc3\xa0 a la sobirania reial i en foren castlans els nobles de Calders, barons de Segur. Fins a les darreries del segle XVIII hi hagu\xc3\xa9 la castlania del cavaller Salvador de March."